Søren Kolstrup (EL), 2001-04-27:
Det her går jo sådan set ud på, at man også skal være lidt handlingsorienteret.
Jeg må også konstatere, at man kan blive om ikke kvalt i sympati, så kan man så at sige forsvinde på grund af sympatien.
Et af argumenterne for ikke at støtte det her forslag har været, at man har sagt: Vi har noget andet på vej, nemlig prøvekørekort, klippekort.
Der skal ikke være nogen tvivl om, at Enhedslisten støtter disse initiativer helt og fuldt.
Vi synes imidlertid, at det er så alvorlig en sag, at hastighed og fart dræber.
Vi har nogle ganske elementære lovmæssigheder, der siger: Jo højere hastighed, jo større risiko for, at ulykkestallet stiger, og jo større risiko for, at ulykkerne bliver mere alvorlige, eventuelt med drab til følge.
Jeg bemærkede med interesse, at et argument fra ministerens side for ikke at kunne støtte det her forslag - i hvert fald ikke i den nuværende situation - især var den belastning, det kunne påføre politiet.
Hvis det virkelig skulle være tilfældet, skal jeg sige, at Enhedslisten aldrig har udtalt sig om, at man ikke kunne forestille sig et øget politi i tilfælde af, at det drejede sig om at investere i kampen mod øget hastighed.
Vi har altid ved den lejlighed sagt, at vi mente, at vi kunne omlægge politiets opgaver, og vi har aldrig afvist, at det var fornuftigt, at politiet brugte ressourcer på den her sag.
Så kan jeg konstatere, at Socialistisk Folkeparti og Kristeligt Folkeparti støtter forslaget.
Det skal jeg takke for.
Jeg finder det vigtigt, at den enighed, de tre partier har, bliver fastholdt, så vi måske eventuelt sammen kan genfremsætte det her forslag, hvis det skulle blive nødvendigt.
Jeg bed nemlig også mærke i, at hr. Arne Melchior i anden omgang sagde, at han mente, at det her forslag ikke for tiden skulle nyde fremme.
Det vil jo så sige, at vi, der umiddelbart kan støtte det, eventuelt senere kan rette henvendelse til hr. Arne Melchior, og så kunne det jo være, at vi kunne få et helt firkløver ud af det her foretagende.
Jeg ved, at hr. Arne Melchior tidligere har været lun på sådanne kløvere.
Til sidst skal jeg komme med en bemærkning til hr. Kaj Ikast.
Et er, at vi har meget, meget forskellige tilgange til trafikpolitik, noget andet er, at jeg troede, vi havde en vis forståelse omkring skinnelegemet, og jeg troede faktisk også, at hr. Kaj Ikast ville være med til at arbejde for øget sikkerhed.
Men jeg må med forfærdelse konstatere, at kampen for at få reduceret antallet af ulykker, kampen for at redde menneskeliv bliver omdøbt til en jagt på bilister. Jeg skal ikke nærmere gå ind i den diskussion, men jeg finder det selvfølgelig meget, meget bemærkelsesværdigt, at hr. Kaj Ikast har turdet sige det.
Jeg synes, at der må være anledning til dyb refleksion i Det Konservative Folkeparti.
Jeg synes også, at det er bemærkelsesværdigt, at der i hvert fald somme tider kan høres andre røster fra det partis side, når det drejer sig om kampen for at reducere antallet af ulykker.
Som sagt ser jeg frem til, at vi får forslaget om prøvekørekort og klippekort på banen, og jeg ser frem til, at de partier, der har kunnet støtte det her forslag og vist sympati for det, kan medvirke til, at vi omsætter det til handling, når den helt gunstige lejlighed kommer.